Němcy (AK/SN). Wjesne srjedźišćo Němcow dóstanje w přichodnych tydźenjach nowy wonkowny napohlad. Za twarski projekt bě wčera symboliski prěni zaryw. Dohromady inwestuja 480 000 eurow. Z toho zapłaći město Wojerecy 25 procentow, tři štwórćiny dóstanu wot Swobodneho stata Sakskeje spěchowane.
Hač do kónca lěta ma wšitko dotwarjene być. „Naš zaměr je, zo so swěčkowy wobłuk prěnjeho adwentna zaso błyšći“, praji wjesny předstejićer Eugeniusz Diesterheft. Staru gratownju wohnjoweje wobory wottorhaja. Tři ležownosće dóstanu nowy přijězd. Při wjesnym swjatym křižu nastanje nowe wotpočnišćo z ławku. Tež při wjesnym zarjadnistwje maja móžnosće k sedźenju nastać. Nimo toho natwarja tam wrota, kajkež su wone za wjetše statoki na wsy z wašnjom. Informaciska tafla ma serbsce a němsce skrótka wjesne stawizny wopisać.
szl_Latn szl_Latn